ming030890/wiki-yue-high-quality huggingface dataset:
羅冠聰

羅冠聰（Nathan Law，1993年7月13號—），花名「電競聰」，係香港政治組織香港眾志創黨主席、前香港立法會議員，做過第五十八屆香港專上學生聯會（學聯）秘書長。

簡歷
羅冠聰中國大陸出世，6歲跟阿媽到香港。佢中學讀香港教育工作者聯會黃楚標中學，大學讀嶺南大學文化研究系。
2015年，羅冠聰以37票當選專上學聯秘書長，但由於佢同香港特別行政區行政長官嘅選舉嘅小圈子程度相提並論，而有「羅三七」嘅謔稱。其後，多間大專院校宣布退出學聯，史稱退聯風波。
2016年4月10號，佢同周庭、黃之鋒等人成立香港眾志，佢亦都成為咗香港眾志嘅創黨主席。
2016年，羅冠聰參選第6屆香港立法會選舉嘅港島區直選，結果以50818票順利當選，成為香港史上最後生嘅立法會議員。
2017年7月14號，羅冠聰同劉小麗、姚松炎、梁國雄因為被指褻瀆立法會誓言，被法庭裁定喪失立法會議員嘅議席。
2020年6月30號，佢喺Facebook宣佈退出香港眾志。之後喺7月2號證實佢已經離開咗香港，7月13號佢再透露話自己去咗英國倫敦。
2023年7月3號，羅冠聰畀香港警務處國家安全處列做國家安全案件通緝人士。
許穎婷

許穎婷（英文：Frances Hui Wing-ting，1999年9月30號—），係香港本土派女政治人，現任「我哋係香港人」總監，學民思潮前成員，曾經喺聖母書院（中文：聖母書院）讀書同埋喺美國麻省波士頓愛默生學院（英文：Emerson College）讀新聞學，因為喺校園刊物度寫咗篇文《我嚟自香港，而唔係中國》而受到注意。
2023年12月14號，許穎婷畀香港警務處國家安全處列做國家安全案件通緝人士。2024年12月24號，時任保安局局長鄧炳強行使《維護國家安全條例》第89條賦權，進一步對許穎婷實施撤銷香港特區護照、禁止處理資金等限制措施。
邵嵐

邵嵐（英文：Joey Siu；1999年4月16號—）係香港社運人士，做過香港大專學界國際事務代表團成員，因為反送中運動期間做國際遊說所以出名。

早年
邵嵐1999年喺美國北卡羅萊納州出世，父母本來係香港人出身。邵嵐細個嘅時候跟屋企人一齊回流返香港，喺香港長大，認為香港係自己嘅故鄉。佢中學讀聖馬可中學，大學讀香港城市大學公共政策與政治學系。大學時期做過第34屆公共行政學科聯會幹事，同埋2019至2020年度香港城市大學學生會臨時委員會外務副會長。

反送中運動
2019年，香港爆發反逃犯條例修訂運動，又叫反送中運動。當時邵嵐做緊學生會代表，加入咗香港大專學界國際事務代表團 (HKIAD)，去英國、德國、瑞士、美國演講同埋游說各地政界關心香港呢場政治危機。
2019年9月，邵嵐同大專代表團去到英國倫敦，喺英國國會有關香港未來發展嘅委員會會議作證，促請英國儘快訂立《香港人權法案》同畀香港人「第二公民」身份同英國居留權，並且同前港督彭定康會面。
2019年11月，德國之聲英文台清談節目《衝突現場》（Conflict Zone）訪問邵嵐，主題係《香港：暴力會唔會扼殺民主運動？》（Hong Kong: Will violence kill the pro-democracy movement?）。主持人質詢香港呢個冇大台嘅群眾運動究竟有咩目標同底線，同埋示威現場越來越多暴力衝突，例如周曉東遇襲事件，問佢點睇。邵嵐表示，同意示威者應改嘗試用和平手法表達訴求，並且相信暴力唔係迫使政府回應訴求嘅解決方法。佢認為示威者攻擊親中人士嘅做法唔理想，但佢理解點解有啲人訴諸暴力，亦唔認為示威者已經失控。有親中共媒體被評邵嵐嘅講法「前後矛盾」。

後續參與
2020年6月初，邵嵐加入對華政策跨國議會聯盟，當時係唯一一位喺香港嘅代表。
2020年6月30號，因為香港國安法頒佈，邵嵐宣布退出代表團，避免自己政治立場連累親戚朋友。佢搬咗去美國華盛頓特區，表示會繼續喺國際層面支持香港抗爭運動。佢經常呼籲西方國家關注香港議題，例如十二港人案同埋香港民主派初選大搜捕等等。
2021年10月17號，邵嵐同美籍藏族學生 Tsela Zoksang 喺雅典衛城嘅奧運聖火點火場地掛橫額抗議，大嗌「Boycott Beijing 2022」（杯葛2022年北京冬季奧運）、「No freedom, no Games」（唔自由，冇奧運）等等口號，同喺衛城維修鐵棚架上面掛咗「光復香港時代革命」旗同埋雪山獅子旗。佢哋俾當地警員拘捕，引起香港監察等等團體關注。
2023年12月14號，邵嵐畀香港警務處國家安全處列做國家安全案件通緝人士。2024年12月24號，時任保安局局長鄧炳強行使《維護國家安全條例》第89條賦權，進一步對邵嵐實施撤銷香港特區護照、禁止處理資金等限制措施。
潮什麼系列

《潮什麼系列》（英文：Hipster Tour Series）係香港電視廣播有限公司嘅遊埠節目系列，由Nucks Production Company外包製作，各輯由梁芷珮做主持，頭8輯由張志明做監製。
梁芷珮

梁芷珮（粵拼：loeng4 zi2 pui3，英文：Christy Leung，1982年5月28號—）係香港無綫電視部頭合約女藝員，做過香港有線電視旗下藝人。佢一路以嚟都係做節目主持為主。

簡歷
梁芷珮約莫20歲就已經同老公結婚，之後生咗兩個仔一個女。佢話佢為咗結婚而放棄做歌手嘅機會。佢喺2010年代初期幫過香港有線電視主持節目，2015年開始轉投無綫電視，製作同主持過唔少節目，由佢老公負責拍攝工作。
梁芷珮2018年開始亦有客串拍電視劇，比較出名嘅演出係2019年嘅《她她她的少女時代》做曹永廉角色嘅情婦。
五月風暴

五月風暴（法文：Mai 68）係1968年5月法國巴黎爆發嘅一場學生運動。

起因
二戰結束之後，為咗應對嬰兒潮帶來嘅人口膨脹，法國嘅高等教育亦都開始膨脹，從1950年代開始不斷增加學額同教席。但係學額嘅過度增加導致學位貶值，而新增嘅教席大多數都係合約講師，待遇低終身教授一等，而偏偏爾啲新增嘅學額同教席都集中喺新興嘅社會科學道。於是，大學畢業生同社會科學講師成為五月風暴嘅主要人物。

經過
支持學生運動嘅罷工工人。
1968年3月22號，巴黎大學文學及社會科學系（今日嘅巴黎第十大學）嘅學生，為咗要求校方批准男生進入女生宿舍而佔領學系行政大樓。示威好快波及到巴黎大學其他校區。
5月3號，警方進駐巴黎大學（而家嘅索邦大學），同示威學生發生衝突，結果導致481人受傷，其中包括279名學生同202名警員。
5月10號同11號，超過12000名學生喺拉丁區示威，示威嘅唔單止有大學生同大學講師，甚至重有中學生；警方派出超過6255名警員應對示威者，雙方發生激烈衝突，導致巴黎各地發生63次火燭，125部車被人燒毀。時任法國總統戴高樂表示絕對唔容許街頭暴亂，但係騷動好快波及到外省城市。
5月11號，時任法國總理龐比度返到法國之後，力主用溫和手法平息運動，唔單止釋放被捕學生，重重新開放巴黎大學。但係為時已晚。5月13號，各地工會發動全面罷工，支援學生，矛頭直指戴高樂。5月20號，罷工已經令到成個法國陷於癱瘓。
就喺而個時候，各個左翼政治人物都開始表態支持學生運動。五月風暴由此由學生運動演變成要求戴高樂落臺嘅政治運動。5月27號，由總理龐比度同各大工會代表談判達成嘅《格勒尼爾協議》被工會成員投票否決，各大工會於是決定喺5月29號發動大遊行，逼戴高樂落臺。5月28號，左翼聯盟領袖密特朗宣佈，如果戴高樂落臺嘅話，佢會推舉前總理皮耶·孟德斯－傅朗斯出任看守總理，而自己就會參加總統大選。
喺爾個緊張關頭，戴高樂為咗防備遊行人士包圍總統府而秘密離開，去西德巴登巴登嘅法軍駐地攈法國駐德部隊總司令澤·馬雪。戴高樂喺確定軍隊會支持佢之後，喺5月30號發表電視講話，宣佈解散國民議會，重新選舉，但唔會撤換總理龐比度。戴高樂更加喺當晚組織咗100萬人進行反示威。同年6月嘅國民議會大選，戴高樂嘅右翼大勝，奪得國民議會超過3/4嘅議席。五月風暴結束之後十幾年，左派一直處於弱勢。
為咗避免再有學運爆發，戴高樂政府將巴黎大學拆分成13座互不相屬大學。但係五月風暴所暴露出來嘅問題並未就此消失。一年之後，由於修憲案過唔到全民公投爾關，戴高樂黯然辭職。
倫敦

倫敦（英文：London，舊時又叫做英京）係英國實際上嘅首都，同時亦係英倫實際上嘅首府。自18世紀以來，倫敦一路都係世界上至為緊要嘅政治、經濟、文化、藝術與及娛樂核心之一。2022年統計指，倫敦斷人頭計有成880幾萬，而其中倫敦大都會區人口大約1,490萬。倫敦乃係一個極之多元化嘅大都市，居民來自世界各地，具有多元嘅種族、宗教同文化，講說話嚟計，言語都有成300幾種。同時，倫敦更係世界聞名嘅旅遊勝地，有勁多名勝景點，即如博物館咁。

名稱
喺英國嘅政治區劃裡面，「倫敦」同「倫敦市」唔係同一回事。「倫敦」或者「大倫敦」係一個大都會區，重要嘅英國國家機構，包括王室住地白金漢宮、國會所在地西敏宮同首相辦公室唐寧街十號，都位於倫敦轄下嘅西敏市；「倫敦市」係一座高度自治嘅城市，受英國基本法《大憲章》第九條特別保護。

地理
泰晤士河穿過倫敦，而且將城市分開做南同北。自從羅馬人喺嗰度定居之後，河上面逐漸起咗一條條嘅橋，而其中最著名嘅就係倫敦橋。

人口
倫敦係歐洲繼莫斯科同巴黎之後嘅第三大都市。據2021年嘅人口普查，倫敦市區同佢嘅自治市（鎮）（約610平方英里）有8,799,800 人口。其中大概有53.8%係白人，14.5%係印度、孟加拉或巴基斯坦後裔，7.9%係非洲黑人後裔，3.9%係加勒比海黑人後裔，5.7%混血人種，重有1.7%係華人。40.66%嘅人口信奉基督教，27.05%嘅人口冇宗教信仰。大概有40.6%嘅倫敦居民喺英國以外嘅地區出世。
生活喺倫敦都市圈（6,267平方英里）入面嘅大約有14,900,000人口，比起蘇格蘭、威爾士同北愛爾蘭嘅人口總和重要多。倫敦都市圈係歐洲最大嘅都市圈，亦係世界上最大嘅20個都市圈之一。

交通
交通係倫敦市長提出嘅四大主要政策之一，但佢冇管理埋進入倫敦嘅長途鐵路嘅財務。由2007年開始，市長除咗有權管理倫敦地鐵同巴士之外，仲可以管理構成「倫敦高架鐵路」嘅幾條本地線路。公共交通由倫敦交通局 (TfL) 營運，形成咗全球最密集嘅交通網絡之一。單車喺倫敦周邊開始慢慢普及。倫敦單車運動組織為咗改善單車使用環境而進行遊說活動。
1933年，倫敦地鐵、電車、巴士等交通機構合併，成立咗倫敦客運管理局同倫敦交通（英文版）。倫敦交通局 (Tfl) 係由法例設立嘅機構，負責管理大倫敦區內大部分公共交通，委員會同董事都係由倫敦市長委任。

道路
倫敦的士
雖然中心倫敦有密集嘅公共交通網，但喺郊區汽車仲係常見嘅交通工具。倫敦嘅高速公路有放射線同環狀線。中心倫敦嘅環狀線包括倫敦內環線（英文版）。近郊嘅高速公路有北環線A406公路（英文版）同南環線A205公路（英文版），郊區嘅環狀線就有M25高速公路。環狀線同好多交通繁忙嘅放射線相連，仲有穿過內倫敦嘅高速公路。M25係全世界最長嘅環狀公路，全長195.5 km（121.5 mi）。A1同M1高速公路分別連接愛丁堡、利茲同紐卡素。
喺1960年代，有個叫做倫敦環形公路（英文版）嘅計劃，想喺整個倫敦建造高速公路網，但大部分計劃喺1970年代被擱置咗。2003年，為咗減少倫敦市中心嘅交通流量，引入咗擠塞費。除咗少數例外，私家車如果要進入倫敦市中心被指定為交通流量特別大嘅區域，每日要俾10英鎊。住喺擠塞費指定區域嘅司機可以買季票，每個月更新一次。季票嘅價錢仲平過喺區域內搭巴士嘅車費。倫敦嘅交通擠塞好出名，特別係M25特別塞。繁忙時間汽車嘅平均速度係 10.6 mph（17.1 km/h）。當局一開始估計，實施擠塞費之後，每日高峰時段使用巴士同地鐵等公共交通嘅人數會增加2萬人，交通流量會減少10-15%，道路網絡嘅交通流量會提高10-15%，塞車會減少20-30%。實施擠塞費一段時間之後，當局自己公布話，平日進入倫敦市中心嘅車輛數目由195,000架減少到125,000架，減少咗35%。
全世界都知嘅黑色的士 (black cab) 叫做倫敦的士，係市民常用嘅交通工具。要成為的士司機要通過好難嘅考試。市內一半以上嘅道路係單向行車，有時要繞路。所以倫敦的士嘅車費睇落好似貴啲，但如果單向行車同行車方向一樣，同日本嘅的士價錢冇乜分別，如果單向行車同行車方向唔同，車費就會貴啲。另外，冇營業執照嘅合法私人的士叫做迷你的士 (mini cab)，喺市民之間因為價錢比黑的平啲而更普遍。

巴士同電車
紐魯特馬斯特
睇埋：倫敦巴士
倫敦巴士係全世界最大規模嘅巴士網絡之一，每日24小時用8,000架巴士行駛700條路線，平日每日有600萬人搭。喺2003年，整個網絡嘅出行次數有15億次，多過地鐵嘅乘客人次，係市民最常用嘅交通工具。每年收入有8億5000萬英鎊。倫敦係全世界輪椅可以去到嘅範圍最大嘅城市，由2007年開始，加裝咗語音同影像指示等視障人士專用嘅設備，方便程度進一步提高。喺倫敦市內到處都見到嘅紅色雙層巴士（雙層巴士）喺全世界都好出名，成為平價嘅市民交通工具。

體育
倫敦搞過三次夏季奧林匹克運動會，分別係1908年、1948年同埋2012年，係有史以嚟頭一個三度主辦現代奧運會嘅城市。
倫敦亦雲集英格蘭超級足球聯賽其中五間足球會：阿仙奴、車路士、水晶宮、熱刺同埋韋斯咸。
倫敦嘅溫布頓網球錦標賽亦係世界四大網球公開賽其中一個。

旅遊
西敏宮係倫敦地標
倫敦塔橋亦都係倫敦地標
倫敦係世界上其中一個好受遊客歡迎嘅城市。主要景點包括：
白金漢宮
特拉法加廣場
聖保羅大教堂
西敏宮
倫敦眼
大英博物館
國立畫廊
自然史博物館
南岸中心
泰特現代藝術館
維多利亞與亞厘畢博物館
倫敦科學館
森麻實府
倫敦塔
國立肖像館
戈巴卓夫

米凱·舍基耶域治·戈巴卓夫（大陸譯做戈爾巴喬夫、台灣譯戈巴契夫；俄文：Михаил Сергеевич Горбачёв  聽 (幫手·有關)；1931年3月2號—2022年8月30號），蘇聯政治人，係最後一位蘇聯共產黨中央委員會總書記（1985年3月11號到1991年8月24號）。1990年3月15號至1991年12月25號，佢成為咗第一任蘇聯總統，亦係唯一一個蘇聯總統。由於佢嘅政策有助結束冷戰，所以佢喺1990年攞咗諾貝爾和平獎。佢嘅改革政策亦令蘇聯解體，導致90年代前蘇聯國家陷入動蕩，特別係俄羅斯國内生活困苦，街頭成爲當地各個黑社會之間嘅戰場。因此戈巴卓夫係唔少老一輩俄羅斯人最憎嘅政治人物，佢哋當中都有唔少人緬懷蘇聯時代。

生平
戈巴卓夫喺1931年嘅斯塔夫羅波爾邊疆區出世。
佢早期喺莫斯科大學讀法律，1952年加入蘇聯共產黨，1970年做農業部長。
戈巴卓夫係喺1985年3月11號由最高蘇維埃選為黨總書記，成為蘇聯最高領導人。
Xbox One

Xbox One係一部由微軟推出嘅第八世代家用遊戲機，亦係「Xbox」系列機種嘅第三代，前一部係Xbox 360，2013年11月上市。對手係Wii U同PlayStation 4。

史
微軟喺2013年5月21號嘅記者會上宣佈Xbox One，預定喺2013年年底前上市。
2013年11月22號，Xbox喺南北美洲、澳洲同埋部分歐洲國家上市。
2014年9月，Xbox喺中國、日本同埋其他歐洲國家上市。

多媒體互動
可以有多項網絡同娛樂媒體內容，其中包括電影、電視直播同音樂。

Kinect
Xbox One用咗新一代Kinect運作。新一代Kinect可以好快判斷到玩家嘅動作。
鄧炳強

鄧炳強，PDSM（英文：TANG Ping-keung Chris，1965年7月5號—）係香港政府保安局現任局長，兼任候選人資格審查委員會官守成員。佢曾經做過香港警務處處長，係出嗮名嘅「鷹派」。

生平
鄧炳強自稱喺西環長大。1987年喺香港中文大學畢業，跟住加入皇家香港警察任職督察，駐守過刑事調查工作、國際聯絡事務同埋行動指揮等多個單位。2006年至2008年被借調去法國里昂嘅國際刑警組織秘書處出任刑事專項主任，並喺任內擢升爲國際刑警有組織犯罪及暴力罪案組主管。
鄧炳強喺2007年晉升爲高級警司，2012年晉升爲總警司，2015年晉升爲助理警務處長，出任港島總區指揮官同埋主管人事部。2017年晉升爲高級助理警務處長，並獲委任爲行動處處長。2018年獲委任爲警務處副處長，成為警務處「二哥」，接替退休嘅副處長劉業成，11月24號生效。
2019年11月19號，中華人民共和國國務院依照《基本法》嘅有關規定，並根據行政長官林鄭月娥嘅提名同建議，任命鄧炳強接替盧偉聰出任警務處處長。
2020年8月7號，美國財政部宣佈制裁十一位破壞香港自治嘅官員，其中就有鄧炳強。
2021年2月獲頒授行政長官公共服務獎狀。
2021年6月23號，國務院再根據行政長官林鄭月娥嘅提名同建議任命鄧炳強爲保安局局長，同月25號公佈同生效，同時免去原警務處處長職務，由警務處原副處長蕭澤頤接任。
2024年1月，香港政府重新啟動《基本法》第23條立法工作，同時成立咗「反駁隊」去反駁被當局認為係「抹黑」或者「惡意攻擊」嘅資訊，由鄧炳強擔任「反駁隊隊長」。

屋企
升旗易得道引述街坊報料，獨家聲稱鄧炳強老竇1960年代喺大坑李陞小學附近賣白粉，官方並無就此評論。

爭議
因應香港警察反修例運動期間嘅問題同其他執法爭議，鄧炳強好多時候都要回應傳媒，而佢嘅言論，特別係攻擊示威者同傳媒嘅言論，亦引起咗一啲爭議。另外，佢亦曾經指控美國政府，話佢哋係影響香港安全嘅外國勢力。

擔任元朗警區指揮官時期
2012至2014年，鄧任職元朗警區指揮官時，檔嘢醜事諸多，例如「白粉當鹽案」（有人報警話發現毒品海洛英而警方求其當係鹽而馬虎了事或特登放生毒販）、「警員運毒案」（一個當咗差廿三年嘅元朗八鄉分區巡邏小隊陳姓警員由深圳過關去香港時被海關揾到渠帶着毒品K仔）及「小桃園farewell party」（鄧同當地成班掌權鄉紳喺小桃園海鮮酒家食晚餐嘅合照曝光而顯示雙方關係千絲萬縷）。

涉嫌干預教大講師學術自主
2020年4月27號，鄧炳強向香港教育大學校長張仁良發信，要求跟進佢哋嘅講師蔡俊威2019年喺港台節目《左右紅藍綠》上，有關警方圍攻理大嘅言論，聲稱蔡俊威挑動仇警情緒。
有關言論引起公眾廣泛批評，民主黨立法會議員許智峯發信畀公務員事務局要求跟進鄧炳強嘅行為。高教公民指責佢公然侵犯學術自由同院校自主，又發起「一人一信 支持蔡俊威」行動，要求張公正處理蔡嘅個案，守護學術自由同院校自主，同時亦呼籲全香港巿民參與聯署。另外，香港9間大學學生會亦發起聯合聲明，譴責香港警察粗暴干預學術自由。

被新聞界同高等教育界等人士批評無理指控傳媒
喺2021年4月15號，鄧炳強唔點名批評壹傳媒「誤導、炒作」，引用似是而非嘅民調研究，結果引起社會嘩然，新聞界，高等教育界同社運人士都有唔少人批評佢嘅言論。
香港記者協會晚上發聲明譴責，指佢喺毫無實質證據下「大放厥詞」，向傳媒作出無理指控，要求佢收回有關言論。記協又反駁，香港傳媒過去發表嘅民調，大多數由獨立機構發表，認為公眾有能力判斷呢啲民調有冇公信力。記協又提到，警察喺反修例風波入面，持續暴力對待前線記者，而鄧炳強亦無信守承諾，調查舊年（2020年）5月一單有關警務人員，喺山東街要求記者踎低同對佢哋噴射胡椒噴劑嘅事件，形容鄧炳強嘅發言係進一步抹黑傳媒、形同喺傷口上灑鹽，嚴重破壞雙方關係，要求警方停止踩踏同埋傷害新聞業界。香港大學法律學院首席講師張達明指，執法人員、特別係鄧炳強作為紀律部隊首長，係更加要嚴守無罪假定原則，要去講實際證據，鄧炳強嘅言論畀人觀感係未審先判。民權觀察發言人沈偉男亦批評鄧炳強嘅言論非常唔理想，釐清傳媒作為第四權，有監察政府施政嘅天職，香港重視新聞自由，傳媒工作者理應喺唔受恐懼嘅情況下監察政府。香港浸會大學新聞系高級講師呂秉權認為，鄧炳強嘅言論係預先準備，潛台詞就係「傳媒危害國家安全」，傳媒喺文明地方向來都百花齊放，應該容許有唔同風格嘅傳媒存在，並以事實為基礎作報道。《蘋果日報》總編輯羅偉光回應話，作為執法部門首長發表針對傳媒嘅言論，係典型推卸責任嘅講法，認為傳媒挑起所謂仇恨、分化，令人質疑係咪要畫更多紅線，日後更嚴厲打壓傳媒。
多倫多地下鐵

多倫多嘅地下鐵網係加拿大多倫多嘅公共交通系統嘅骨幹，由多倫多公車局營運，連接旗下嘅所有巴士同街車綫。喺2023年底總共有3條綫、70個站，全長70.5公里。1號綫連接多倫多同北便嘅旺市，最北嘅3個站唔喺多倫多入面。全網統一收費，跨市搭車都唔使畀額外錢。
多倫多起地下鐵最初係喺1910年提出，修正早期系統喺1946年批准，1949年開始起，1954年通車，係加拿大全國第一條地下鐵路，當時爾段係係連接聯合站至艾靈頓站，現時係1號綫嘅一部分。

路綫
多倫多地下鐵嘅地下鐵綫本來淨得名；2000年為咗配合第四條綫雪柏綫通車，每條綫加咗顏色，2014年再開始用號碼，但係原則上，其實顏色同號碼都唔係真名，只係用喺地圖上面貪方便，隨時會變。
事實上，路綫號碼已經唔啱次序，因為士嘉堡 RT 嘅3號已經預留咗畀次序第8嘅安大略綫；另外，7號綫亦曾經唔係指艾靈頓東輕鐵綫:62。

無綫訊號
喺多倫多地下鐵站經常見到嘅 Wi-Fi 路由器
喺多倫多嘅地下鐵，除非喺地面，喺車入面通常收唔到流動電話訊號；喺站入面就通常得。站入面公車局有提供免費 Wi-Fi，不過要簽到先用得，手機如果用新式嘅瀏覽器好多時都簽唔到到。
無綫訊號相關嘅工程喺2012年開始，當時，公車局搵咗一間公司，開始喺站入面安裝設備，等可以收到無綫訊號（嗰間公司喺開放日曾經透露，安無綫設備其實係因為 Presto 嘅需要），但係因為三大流動電話供應商一直都唔合作，所以一直都淨係收到一間細供應商嘅訊號。
2023年4月，三大供應商之一嘅羅渣士（Rogers）收購咗本來負責安裝無綫設備嗰間公司，聲稱咁做可以喺幾年內全網收到 5G，但係同年9月，聯邦工業部長商鵬飛（François-Philippe Champagne）話，10月3號之前，所有主要供應商都一定要畀佢哋嘅客戶收到無綫訊號，唔喺就罰。10月2號，即係限期前最後一日，羅渣士宣有所有供應商嘅客戶都可以收到無綫訊號，但係只係限於1號綫市中心路段嘅14個站同2號綫嘅另外13個站，預計其餘工程喺兩年內完成。
2024年9月，多倫多公車局宣佈2025年起取消免費 Wi-Fi 服務。
多杰羌佛

多杰羌佛（藏語：རྡོ་རྗེ་འཆང་，藏語拼音：Dorje Chang；梵文：वज्रधर，IAST：Vajradhara，威利：rdo rje'chang）。跟藏語嘅意思「多杰」係金剛，金剛即係堅不可摧，「羌」字嘅竟思係永恆持有，兩個夾埋就金剛總持，又叫持金剛，意思係總持統攝所有金剛，係佛教各宗派傳承嘅本源。

多杰羌佛嘅地位
喺佛教教義入面，佛陀係有三身，就係：法身（普賢王如來，藏語：阿達爾瑪佛）係不生不滅嘅宇宙真諦，係一切法教嘅究竟本源，由於法身係無形無相，不可言說，無法度眾生，必須有具相圓滿嘅佛身先至可以同眾生說法。所以由法身直顯原始嘅圓滿報身多杰羌佛，係宇宙間第一尊具有形相嘅佛陀，隨類應化無量化身。
佛教包含顯密二宗，根據教法嘅深淺次第係先學顯、再學密，先至可以顯密圓融一體。所以，無論係學小乘、大乘或者金剛乘教法，都係要學習顯宗既經、律、論三藏義理。印度佛教金剛乘由七世紀開始興盛，到十一世紀衰亡，喺八世紀嗰陣傳入西藏，演變到今日嘅藏傳佛教，以普賢王如來、金剛總持為一切教法嘅根本，又叫做密乘、密宗。
所以藏傳佛教嘅所有教派都將多杰羌佛（金剛總持、持金剛）作為法脈傳承嘅根源，喺傳承皈依境入面，可以見到將多杰羌佛描繪安立喺整個皈依境最高嘅主尊位置，好似西藏密宗嘅四大教派：寧瑪派（紅教）、薩迦派（花教）、噶舉派（白教）、格魯派（黃教）等主要派系。

多杰羌佛嘅形相
喺唐卡入面，多杰羌佛嘅佛身係深藍色，一面二臂，左手拎住金剛鈴、右手揸住金剛杵，交叉喺胸前，頭戴寶冠，身著住天絲衣，配飾珍寶瓔珞，結雙跏趺坐喺蓮花日月二輪上面。

多杰羌佛嘅弟子
多杰羌佛係十方諸佛、菩薩嘅老師，佢著名嘅佛陀弟子有五方佛，即係：中央毘盧遮那佛（即大日如來）、東方阿閦佛（又稱不動佛）、西方阿彌陀佛、南方寶生佛同北方不空成就佛，由五方佛再傳金剛薩埵遞傳到今日。

金剛總持同金剛持嘅混淆
「金剛總持」（持金剛）係佛教嘅原始報身佛。
修持「金剛乘佛法」嘅上師叫做「金剛持」，唔係持金剛。
佛教念誦法嘅一種，叫做「金剛持念」。

持金剛同執金剛神嘅混淆
佛陀座下嘅善神金剛力士，名為「執金剛神」、「執金剛夜叉」或「金剛手」，呢度指嘅金剛手即係執金剛神，為手執金剛杵一類嘅護法夜叉；歸北方多聞天王所統領，喺天界職掌守護須彌山頂嘅四角峰。

持金剛同金剛手菩薩嘅混淆
「金剛手菩薩」（又叫秘密主菩薩）係佛教八大菩薩其中一位，喺《大日經》入面經常代表大眾同佛陀請示甚深佛法，十方諸佛以如來金剛智印授於金剛手菩薩手中，所以又叫做持金剛。
以上係持金剛常見嘅混淆例子，唐朝嘅一行禪師喺《大日經義釋》入面解釋咗金剛手菩薩同執金剛神定義嘅分別，同西藏密續中對持金剛（佛）嘅定義唔同，因為持金剛喺顯教同密教嘅多重別義，經常見到有理解混淆同引用錯誤嘅情況。
2023年U19青年世界盃籃球賽

2023年U19青年世界盃籃球賽係第16屆U19青年世界盃籃球賽，由國際籃球總會喺2023年主辦。決賽週喺匈牙利德布勒森度搞，最後由西班牙隊攞冠軍。
2024年U17青年世界盃籃球賽

2024年U17青年世界盃籃球賽係第8屆U17青年世界盃籃球賽，由國際籃球總會喺2024年主辦。決賽週喺土耳其度搞，最後由美國隊攞冠軍。
馬拉盞

馬拉盞（馬拉文：Belacan）係種起源馬拉嘅醬，同蝦醬做法相似，都係用蝦仔發酵成。廣東人會用佢嚟炒菜，譬如通菜、芥蘭。
馬拉盞好多時都會再加工落其他配料炒製，等佢個味更加豐富，譬如辣椒、紅蔥頭、蒜頭、蝦米、花生醬、青檸汁噉，睇個人口味而定。
維基同享有多媒體嘅嘢：Belacan
無厘頭

無厘頭（粵拼：mou4 lei4 tau4），原本成句或者係「莫釐頭尻」。「尻」字最原本係解作屁股嘅骨——「說文解字：尻，臀也。」。而「無厘頭尻」原意係指啲人頭尾不分，亂晒大籠，唔知做乜，後尾因為個「尻」字等同㞗字發音相同，所以先畀人用嚟噉用。其實原本呢個字係粗口，但係因為冇人注意，而且聽落去都唔似，變成咗一個流行話。
另一個可能來源係來自無來頭（「來」讀lei4），即係唔知邊度嚟。
依家嘅「無厘頭」，意思同樣係鬧人講嘅嘢同埋做嘅事不知所謂，無聊到冇人有，又或者發生咗嘅嘢根本搞唔清來龍去脈，令到人一頭霧水。後來「無厘頭」呢三個字喺香港嘅電影入面出現，於是乎廣泛咁傳揚開嚟，甚至成為一種電影風氣，繼而影響埋社會意識形態，有所謂「無厘頭文化」。
無厘頭文化嘅特色係經常將講嘢嘅字詞誇張咁演釋，或者講埋晒啲同主題風馬牛唔喇更（牛頭唔答馬咀）嘅嘢，有時講緊嗰陣重要配合埋啲誇張嘅形體或者面部動作，目的係要令原本好簡單嘅說話或者訊息兜個大圈，搞到啲人唔知唔明一味得個估字。
香港電影人周星馳好擅長呢種誇張嘅演釋，佢將無厘頭呢種意識形態喺電影電視裏面大肆發揮，變成一種喜劇元素；睇返喺佢初期嘅電視或者電影作品裏頭，經常都會出現無厘頭嘅說話同埋形體動作嚟引人笑，於是就俾大眾公認為無厘頭文化嘅祖師爺。
因為周星馳嘅影響，而家「無厘頭」呢個詞亦都畀國語用咗去，喺粵語以外嘅語言都會用到呢個詞。
時至今日，「無厘頭」呢三個字雖然都重係一個貶義詞，但因為後面嗰個「尻」字慢慢咁俾人淡忘棄用，經過日子同埋社會形態嘅洗擦同打磨之後，基本上已經冇乜攻擊性，脫離咗粗俗語言嘅行列而成為一個普通嘅形容詞。

其他「無厘頭」
雖然話「無厘頭」無冇點話清楚佢嘅定義，正因為噉，所以呢個詞成日俾人亂咁用。
東方籃球隊

東方籃球隊（英文：Hong Kong Eastern）係香港嘅職業籃球球會，依家打緊香港男子甲一組籃球聯賽。
阿倫‧起範

阿倫‧起範，原名金起範，1990年12月29號響韓國首爾出世，大佬係SS501成員金亨俊。
2006年以男團「XING」嘅主唱身份出道，當時嘅藝名係「Marumir（마루미르）」。2007年7月退出「XING」。
2008年，佢以男團「U-KISS」嘅主唱身份再次出道，呢個時期嘅藝名係「起範」。男團憑《天旋地轉（빙글빙글）》、《好欺負嗎（만만하니）》等歌曲響韓國樂壇打開知名度。2010年同大佬金亨俊成立公司「HnBcompany」。
2011年2月，起範同亞歷山大退出U-KISS。同年8月宣佈進軍日本市場。2012年推出個人第一張大碟《A Shared Dream》。2013年發行第二張個人大碟《Longing》，同時宣佈將藝名改為「阿倫‧起範」。
依家主要響日本發展，亦已經轉行做生意，目前響SDKB公司工作，亦出任CLinternational非執行董事、HnBcompany代表。2019年宣佈同日本籍女朋友結婚，而女友亦係商人。
全球熱戀

《全球熱戀》（英文：Love in Space），係華誼兄弟、霍士娛樂集團同埋驕陽電影聯合製作嘅一部華語電影，2011年上畫。
梁燕城

呢篇文要譯或改寫做粵語 （上次編輯：20241225043250）唔該去要譯成粵語嘅文章度睇睇梁燕城嘅討論。如果呢篇文響篇嘢開咗版之後嗰兩個禮拜內都冇辦法譯成粵語，就可能會俾人拎去刪除或者搬去第啲話嘅維基百科度。（翻譯指引）This article needs to be translated into Cantonese. Untranslated parts should be rewritten in Cantonese or will be requested for speedy deletion.

如果你啱啱嘜咗佢係「唔係粵語」，唔該將呢行嘢：{{subst:需譯|文=梁燕城|語=唔知乜話|議=}}--~~~~加入要譯成粵語嘅文章最低下。
梁燕城（1951年12月—）資深基督教傳道人，響香港出世，鄉下喺廣東省廣州市；喺1990年由香港移民去加拿大，他是一个基督徒，用了将近40年研究中国文化和佛教信仰，转变为一个虔诚的基督徒，用生命见证自己是属基督耶稣的。政治立場係親中共派。

政治立場同爭議事件
佢喺香港親中派人士，曾經支持同屬親中派嘅梁美芬參選2007年香港區議會選舉。
環繞梁燕城嘅爭議，好多都同佢支持中共嘅言論有關。佢亦曾經喺加拿大發表一啲關於元朗恐襲事件嘅言論，揶揄因為警方行動而永久傷殘嘅人，引起公眾嘩然，最後要辭去電台主持嘅職務。因應佢嘅親中立場同言行，佢同陳世强、劉金勝、管浩鳴、許淑芬、林以諾、張恩年、蔡志森、蘇穎智、盧龍光、陳歐陽桂芬喺2020年被門徒事工列入「基督教制裁名單」。門徒事工形容佢哋係長期協助極權政府打壓港人民主同人權嘅「賣港教賊」，要求各國政府對佢哋實施制裁懲罰。

揶揄香港反送中運動中被射爆眼球嘅傷者
2019年8月11號，一名女子喺香港尖沙嘴警署外，意外被物體擊中眼部，佢嘅右眼球爆裂，右眼皮同淚管撕裂，喺右眼下方嘅上頜骨全碎。好多抗爭者認為意外是由警方嘅布袋彈造成 ，但係喺2019年8月15號，梁燕城喺三藩市星島中文電台節目《時事觀察》評論該事件，就話布袋彈留喺眼罩上嘅照片可能係偽造，又揶揄右眼已經失明嘅傷者點解唔報警畀警察查明真相。梁被批評，忽視唔同人拍攝嘅照片，已經提供咗清晰嘅證據，清楚顯示眼罩夾著只有警方先有嘅布袋彈、警方於記者會承認當晚曾發射過十發布袋彈同埋唔承諾唔拘捕該名女傷者嘅事實。

指「721元朗恐怖襲擊」由示威者引起
2019年7月21號，元朗港鐵路站發生恐怖襲擊事件，一班白衣人以木棍、刀、鐵通、藤條等武器，無差別噉攻擊車站內嘅乘客擊，仲追到入車廂內，令多名市民受傷，傷者包括老弱婦孺。2019年8月21號，梁燕城喺加拿大中文電台節目AM1470《時事直擊》入面評論呢件事，話係立法會議員林卓廷帶領黑衣示威者挑釁在先，引發「黑白武鬥」，言論引起聽眾非議，梁嘅言論被批評顛倒黑白、混淆是非。結果，梁燕城喺8月22號請辭同離開《時事直擊》節目，佢主理嘅文化更新研究中心喺星期日播出嘅節目《文化更新》亦無再喺加拿大中文電台播放。去到2020年，梁燕城轉投溫哥華另一華語電台華僑之聲，而「文化更新」亦喺2月底喺華僑之聲改名復播。

為何君堯「殺無赦」言論辯護
英國律師紀律審裁處喺2020年10月，就激進親中共派立法會議員何君堯2017年9月嘅「殺無赦」言論進行聆訊，判斷何君堯有無違反英國律師嘅專業操守。當時何君堯仲揚言，啲人唔殺咗佢做乜。但梁燕城就喺聆訊上幫何君堯，聲稱「殺無赦」唔係指殺人，但係被問到點樣得出呢個說法嘅時候，佢就話只係同身邊香港人交流得出嚟嘅結論，但係就冇攞到任何證據出嚟。
秦暉

秦暉（1953年12月—）係中國史學家同經濟學家。佢喺廣西出世。清華大學人文學院教授，香港中文大學政治與行政學系特聘教授。
魔術師的寶貝

《魔術師的寶貝》（英文：The Hidden Treasure）係2013年由香港影音使團出品，同道製作電影有限公司製作嘅福音電影。

劇情簡介
程子材係一位喺新加坡一間大型基督教會事奉嘅牧師，佢嘅教會有超過一萬名信徒。佢同老婆美蘭一齊投入基督教事工，而美蘭更加離鄉別井，去到香港嘅離島，幫助當地啲邊緣青年重新搵返人生嘅方向。程牧師同時亦係一位魔術師，佢用魔術作為橋樑，引導其他人走向信仰嘅光明。
程子材喺牧師同魔術師呢兩個角色之間游刃有餘，佢一向自信認為自己係上帝嘅忠實僕人。不過，當佢個女愛珊喺20歲嗰年同佢講：「爸爸，我有咗！」一切都改變咗。愛珊未婚，仲堅決唔肯透露孩子嘅爸爸係邊個，呢件事令程牧師面對咗前所未有嘅挑戰。
作為一名牧師，程子材一向以幫人解決家庭問題而聞名，但當自己嘅家庭出現危機嘅時候，佢卻感到完全束手無策。面對外界嘅質疑同攻擊，佢嘅威信受到打擊，甚至內心開始懷疑自己同時做牧師同魔術師係咪真係啱嘅選擇。喺呢段艱難嘅日子入面，程子材同愛珊都喺掙扎，兩父女嘅理解同信任受到前所未有嘅考驗。父女喺低潮中重新認識對方，慢慢修補咗兩代之間嘅隔膜，亦喺彼此支持之下，搵到面對困難嘅勇氣同力量。
7月15號

7月15號係公曆年嘅第196日（閏年第197日），離年尾重有169日。
<< - 7月 - >>



大件事
1799年：法國兵喺埃及港口城市拉希德（Rashid）搵到羅塞塔石碑（Rosetta Stone）。
1815年：喺滑鐵盧戰役中全軍覆沒之後，拿破崙向英軍梅德蘭上尉投降。
1870年：加拿大緬尼吐巴立省，而西北地區立區。
1927年：汪精𫟘召集「分共會議」，宣佈同中共決裂，是為七一五事變。
1947年：陳嘉庚等人創辦集友銀行，成為香港第39間領有牌照嘅銀行。
1952年：澳門發生1952年關閘事件（中文：關閘事件 (1952年)）。
1976年：香港警方政治部同刑事偵緝部人員喺紅磡佛光街一個柏文搜出六十幾磅烈性炸藥同四支小型火箭炮。政治部人員指呢批軍火係喺美國造，而收藏嘅人係有政治目的。
1987年：中華民國政府解除喺臺灣地區實行咗38年嘅《臺灣省戒嚴令》。
1996年：英國倫敦高級法院民事第一庭宣告當時係王儲嘅查理斯三世同戴安娜王妃離婚。
2006年：聯合國安理會一致通過譴責同埋制裁北韓日前試射飛彈嘅決議案，並要求北韓立刻停止佢嘅彈道飛彈研發計劃，北韓駐聯合國大使話該國拒絕呢項決議，將繼續進行飛彈試射。
2006年：第4屆世界合唱比賽喺中國廈門開幕。
2006年：特力·域利同阿夫里爾·拿穎結婚。
2007年：巴西隊以3:0贏咗阿根廷隊捧走2007年美洲國家盃。
2012年：南韓流行曲《江南Style》發佈，首歌後來紅遍全球。
2013年：黃浩落實以2億港元收購《都市日報 (香港版)》全部股權。
2014年：廣州巴士縱火案，2死32傷。
2018年：2018年度溫布頓網球錦標賽男子單打決賽同2018年FIFA世界盃決賽分別喺英國同俄羅斯舉行，開波時間只係相差兩個鐘頭，傷透運動電視頻道同波迷嘅腦筋。最後由祖高域贏Kevin Anderson（英文：Kevin Anderson (tennis)）同埋由法國隊贏克羅地亞隊分別攞到兩個賽事嘅冠軍。

響呢日出世嘅人
1573年：伊尼高鍾斯，英國建築師（1652年死）
1606年：林布蘭，荷蘭畫師（1669年死）
1926年：加爾鐵里，阿根廷軍人同政治人（2003年死）
1929年：麥英豪，中國考古學家（2016年死）
1930年：德希達，法國哲學家（2004年死）
1931年：蘇鏘，中國無機化學家（2017年死）
1939年：鄂棟臣，中國測繪學家，外號「中國極地測繪之父」（2019年死）
1944年：文世昌，香港律師（2015年死）
1959年：文森林頓，法國電影演員
1964年：柱谷哲二，日本足球員
1964年：古俣健次，日本足球員
1965年：文禮彬，英國外相
1965年：三浦泰年，日本足球員
1967年：謝天華，香港演員
1968年：陳明 (歌手)，中國歌手
1971年：富樫剛一，日本足球員
1972年：姚德芬，健力士世界紀錄確定世上最高女人（2012年死）
1974年：平野孝，日本足球員
1974年：谷口圭，日本足球員
1976年：尾上惠生，日本足球員
1976年：重田征紀，日本足球員
1982年：鍾沛枝，香港小姐競選亞軍
1986年：陳健安，香港組合C AllStar成員
1987年：永里優季，日本足球員
1987年：曹星如，香港西洋拳手，有「神奇小子」之稱
1988年：李旻芳，香港無綫電視演員
1989年：宮阪政樹，日本足球員
1991年：柏木由紀（日文：柏木由紀），日本藝人，組合AKB48成員
1991年：邵靖妍，香港模特兒
1991年：谷口彰悟，日本足球員
1992年：久住小春，日本歌手，組合Morning娘。成員
1992年：武藤嘉紀，日本足球員
1993年：杉本大地，日本足球員
1993年：張嘉殷，香港模特兒同電視節目主持
1994年：蔡天鳳，香港名媛同女模特兒（2023年死）
Jill Tokuda

德田（日文：ジル・ナオミ・トクダ，英文：Jill Naomi Tokuda，1976年3月3號—）又叫做昭‧德田（日文：ジル・トクダ；英文：Jill Tokuda），係美國政治人同埋生意人，係第四代嘅日裔美國人，民主黨眾議員。喺2023年，德田當選夏威夷第二選區議員。

個人背景
德田係喺佐治·華盛頓大學畢業，主修國際關係，副修日本研究（Japanese studies） 。 2006年11月7號，佢成功當選成為夏威夷州嘅參議員，得票率係55.6%。 2018年11月6號，佢因為夏威夷州副州長（英文：Lieutenant Governor of Hawaii；夏威夷文：Hope kiaʻāina o Hawaiʻi）而放棄繼續競選夏威夷州參議員，成為退休眾議院議員。不過，佢喺民主黨初選輸咗俾佐殊·格林（Joshua Booth Green）。
2019 年，德田做咗茂伊島（Maui）退伍軍人紀念中心嘅執行董事，佢做呢個位直到2022年當選成為國會議員。 佢亦都曾經做過夏威夷預算暨政策中心嘅董事會成員，又做 Cyber​​USA 附屬機構 Cyber​​Hawaii 嘅聯合總監，支持 IT/網路安全/資料科學領域嘅勞動力發展。喺武漢肺炎大流行期間，佢為夏威夷數據合作組織提供咗建議，協助追蹤聯邦救濟支出嘅進展。
薩基列斯籃球隊

薩基列斯籃球隊（英文：BC Žalgiris）係立陶宛考那斯嘅職業籃球球會，依家打緊立陶宛職業籃球聯賽。
YOASOBI

YOASOBI（振假名：ヨアソビ）係2019年組成嘅日本雙人音樂組合，由VOCALOID作曲家Ayase同埋創作歌手ikura組成。佢哋嘅特色係將喺日本索尼音樂娛樂所經營嘅小說同插畫網站「monogatary.com」入面嘅原作小說音樂化。
Tiky

Tiky係一種喺危地馬拉賣嘅菠蘿味汽水，可口可樂旗下嘅一個牌子。
CC檸檬

CC檸檬（日文：C.C.レモン，英文：C.C. Lemon）係日本檸檬味汽水，由日本三得利研發，標榜加入咗維他命C，1994年推出。
健怡可樂

健怡可樂（Diet Coke），俗名減肥可樂，係種無落糖嘅可樂，甜味嚟自代糖阿斯巴甜，熱量比正常可樂低。呢隻可樂由可口可樂公司喺1982年推出。
印加可樂

印加可樂（Inca Kola）係種起源自秘魯嘅可樂汽水，1935年發明；特色係用咗檸檬馬鞭草去整，色水帶黃。
樂怡仙地

樂怡仙地（英文：Jolly Shandy）係1986年由丹麥啤酒生產商嘉士伯響香港推出嘅一個飲品牌子。
沙示

沙示（Sarsaparilla、Sarsae 或 Sarsi），又叫沙士、沙士水，係汽水一種。因為用咗 Sarsaparilla（墨西哥菝葜）呢種植物嚟做主要調味料，而有個咁嘅名。顏色係深啡色、甜甜哋、但係冇咖啡因。色澤似可樂，但係口味零舍唔同。
波子汽水

波子汽水（日文：ラムネ）係喺日本受歡迎嘅一款碳酸嘢飲，佢嘅特色係用特別嘅波子封住個口同埋樽頸兩邊凹入去嘅地方。飲波子汽水嗰陣，需要將粒子壓落去樽頸嗰到，咁先唔會畀粒波子塞住個樽口。
激浪

激浪（英文：Mountain Dew）係出自美國嘅一個嘢飲牌子，而且由百事可樂擁有同生產。
雪碧

雪碧（英文：Sprite）係可口可樂公司嘅檸檬加青檸味汽水牌子。

名
呢隻汽水引入香港嗰陣，初頭叫事必利，後尾先至改叫雪碧。
青山七惠

青山七惠（青山七恵，平假名：あおやま ななえ，羅馬字：Nanae Aoyama，1983年1月20號—） 係日本女小說家，2007年憑佢嘅第二本小說《一個人的好天氣》拿咗第135回芥川龍之介獎。
卓永興

卓永興，GBS，JP（英文：Warner Cheuk，1959年3月24號—）係香港現任政務司副司長。

簡歷
卓永興喺1981年獲委任做警務督察，1984年轉職政務職系，做過唔同決策局同部門。佢2007年至2010年做食物環境衛生署署長，2010年至2014年做勞工處處長，2014年至2015年做律政司政務專員，2015年至2019年做創新及科技局常任秘書長。2019年退休後佢亦做過政策創新與統籌辦事處對話辦公室主任，自2022年7月開始做政務司副司長。

屋企
卓永興個仔卓亦謙係香港電影編劇同導演。
鍾漢良

鍾漢良（粵拼：zung1 hon3 loeng4，英文：Wallace Chung；1974年11月30號—）係香港一位男演員同歌手，喺廣東惠州惠陽出世。1995年，因為佢喺樂壇入面唱咗首《OREA》而搞到㷫咗成個娛樂界，而佢成日俾人話咗係「小太陽」或「小哇」嘅花名。喺臺灣俾人話成係歌壇嘅「四小天王」。之後喺中國大陸發展娛樂界事業。
喺2014年，佢同佢細妹鍾秀萍（Jackie）一齊攞咗喺深圳衛視影嘅節目——THE AMAZING RACE第一季嘅總冠軍。
莎拉

莎拉（英文：Salad Cheng，1988年9月4號—），原名鄭嘉欣（Scarlett Cheng），係香港賽馬節目女主持，亦係一位模特兒。佢而家係香港賽馬會節目《胆識過人》賽馬預測主持，同埋香港商業電台881《一馬當先》直播主持。
FreeBSD

FreeBSD係種開放原始碼嘅類Unix作業系統。
巴勒莫足球會

巴勒莫足球會（意大利文：Unione Sportiva Città di Palermo）係意大利巴勒莫一間足球會，喺1900年成立，而家踢緊意大利乙組足球聯賽。截至2022年，城市足球集團擁有巴勒莫足球會80%股權，另外20%由Hera Hora S.r.l.持有。
阿些斯奧足球會

阿些斯奧足球會（英文：AC Ajaccio），係法國阿些斯奧嘅一間職業足球球會，依家踢緊法國乙組足球聯賽‎。
日本人

日本人（粵音：jat6 bun2 jan4；日文：日本人／にほんじん／にっぽんじん Nihon-jin / Nippon-jin *）係日本嘅民族。世界上大約有一億兩千五百萬日本人，其中一億兩千一百萬係日本居民。喺日本之外住嘅日本人，日文嗌佢哋做日系人（羅馬字：nikkeijin）。作為政治術語嘅「日本人」，又叫「日本民族」，係指日本境內嘅各民族，包括大和族、阿伊努人、琉球族。
日本人講日本話，呢門語言喺語系上暫時歸唔到類，叫做係孤立語種；寫嘅係平假名、片假名、漢字。
金峰南岸

金峰南岸 (One Oasis) 響澳門路環島聖方濟各堂區石排灣馬路、紅棉路、棕櫚圓形地同森樹街。

工業邨地段閒置轉商住地牟暴利爭議
1975年10月7號，一幅面積三十三萬七千二百二十平方米，響路環島，近大灣，以租賃制度同免除公開競投方式批畀原全國政協副主席馬萬祺家族為主要股東嘅聯生發展股份有限公司，用嚟起一幢工業同社會設施綜合體嘅填海土地批給合同作出規範。
1979年3月9號、1981年3月25號同1988年4月18號，響財政司同第十六期《澳門政府公報》嘅第34/SAOPH/88號批示做咗三次局部修改，修改之後確定咗各用途嘅新面積同訂定咗新嘅利用期限，響批給用途方面包括響一幅將由政府批出嘅添加土地上起多幢原合同規定嘅住宅（衛星城市），同埋將一幅面積九千零七平方米嘅地塊分離，方便起一舍鋼鐵工廠，從而批出土地面積就變為三十二萬八千二百一十三平方米。
1980年代，當時搵填海物料方面有好多種限制，考慮到批給嘅公共利益以及有關填海工程嘅財政持續緊縮，仍然喺八十年代就合同嘅整體修改進行過多次探討。因應工業轉型同埋經過一輪複雜談判程序之後，有關整體修改響1993先落實。
1994年7月20號，第二十九期《澳門政府公報》第二組嘅第81/SATOP/94號批示更正1993年12月15號第五十期《澳門政府公報》第二組嘅第172/SATOP/93號批示作出規範，透過修改，將有關批出土地入面嘅十五幅總面積十五萬二千八百三十八平方米地段歸還畀澳葡政府，用嚟做集體設施同基礎建設嘅用途，同埋將七幅總面積十一萬八千三百一十五平方米地段嘅批給所衍生嘅權利有償移轉畀聯生工業邨有限公司，納入聯生工業邨，而呢間公司嘅資本百分百係公共資本同商業名叫澳門工業園發展有限公司，而承批人要負責歸還同轉讓土地範圍入面執行所有填海同基礎建設工程，同埋執行移交有關集體設施。亦根據修改批給合同第三條款嘅規定，批畀聯生發展股份有限公司嘅土地面積係五萬五千六百五十二平方米，分成十四幅地段，其中十二幅地段做住宅商業用途，一幅地段用做辦公室商業用途，剩低一幅地段做四星級酒店用途。
2000年10月6號，合同規定嘅租賃有效期廿五年到期。
2006年5月10號，聯生發展股份有限公司第三次透過畀運輸工務司司長嘅申請書，請求延長批給期限十八年兩個月八日，由2000年10月7號開始計，又或者批給續期廿五年，由同一日開始計，而且由第172/SATOP/93號批示規範嘅合同訂定條件維持不變。申請人又簡單噉聲稱由於技術方面原因，直到1993年為止，都冇確定響關土地上起工業同住宅綜合體嘅總規劃。
2007年10月24號，響新《土地法》生效前，運用自由裁量權，將閒置咗廿五年嘅土地又重新批給畀聯生發展股份有限公司。
2008年，入則起12幢豪宅，重將部份權益轉賣畀香港上市公司，頭兩期嘅樓花預售套現咗一百二十億，而路環聯生工業村過去廿幾年嚟都係水靜鵝飛。

犯罪
2017年8月6號朝早七點幾，金峰南岸第八座御庭峰一個單位發生跳樓事件，黃女請嘅一個女工人出咗去之後，佢男友梁男突然攞出一把菜刀到間房襲擊女友，黃女受襲之後，立即逃離單位到後樓梯，再走到大廈地下大堂門口嗰陣，見到梁男同個女響樓上跌到地下大廈門口，梁男當場死亡，當時黃女情緒激動唔敢睇，由大廈保安員協助報警求助。治安警進入事發大廈調查，發現黃女身體受傷流血，即時送到山頂醫院治理。事發之後大廈門口拉起圍帶，死者用白布冚住，由於事件有可疑，司警到場調查取證。而山頂醫院就話，女童送院搶救，因為失血過多，身體機能受損，經過搶救冇效，證實死亡；佢媽媽黃女身體有多處刀傷，多數係皮外傷，經縫針處理，情況良好，響急診病房觀察治療，由社工跟進。
司警調查之後話，男死者姓梁，三十四歲左右；另一個死者係梁男兩歲嘅女；女傷者三十歲，身體多處刀傷，同梁男係同居男女朋友關係，三個人都係香港居民。梁男同黃女係同居關係，兩歲嘅女係佢哋兩個人生，近排因為兩個人嘅感情問題，經常嗌交。死者梁男早排冇嘢做，響單位照顧個女，直到最近響香港搵到一份工，梁男就返翻香港。到6號凌晨四點返翻屋企，當時冇唔妥。司警響現場單位入面搵到一把懷疑涉案嘅染血刀具，另經經過初步為兩條屍檢查，除咗符合由高處跌落嚟嘅傷勢之外，冇發現其他可疑或者可能由刑事引致嘅傷痕。案件暫時列做傷人同跳樓死亡案，死因要等法醫檢驗之後先確定。案件交畀調查科跟進。

停水停電
2017年8月23號晏晝十二點左右，響懸掛十號風球同黑色風暴潮其間，天鴿颱風帶嚟嘅嚴重風暴潮搞到澳門停水停電，而金峰南岸響26號復水初期由於響水管尾後地區所以水壓嚴重唔夠而冇水到。
劉錫明

劉錫明（Canti LAU Sek Ming，1964年7月16號—）係香港電視演員同歌手，喺香港出世。佢喺香港浸會學院音樂系畢業，1988年，劉錫明加入第十五期無綫電視藝員訓練班（1988年），同學包括郭富城、林家棟、黃德斌、雷宇揚、陳家碧、黎芷珊同林燕明等，嗰時佢係無綫電視力捧嘅太陽之子之一。因為爭女俾倪震封惡毒花名「毒瘤明」，喺YES雜誌日唱夜唱，人言可畏令到劉錫明頂唔順，避走去臺灣發展。

屋企
劉錫明已婚，2001年9月16號喺台北同張齊玲結婚，嗰日啱啱臺灣畀颱風百合吹襲。張齊玲係張學良家族後人。劉錫明兩公婆而家有一個女。
十三點

十三點係個俗語，亦會簡稱為十三，係形容一個人性格或言行瘋瘋癲癲，舉止輕浮，做事大癲大肺，唔經大腦，通常用於形容女人。

起源
關於俗語話人瘋瘋癲癲，呢個意思嘅起源說法不一，有指此語本身係上海市井俚語，於1949年以後大量上海人南移，而變成咗趣怪廣州話。十三點初時意思係「敲亂鐘」，原來舊時嘅鐘，每個鐘頭報時一次，下晝四點，就敲響四下，五點敲五下，至多係十二點，有時會敲響十三下，出咗問題，亦即係俗語所講嘅「癲癲哋」。
1881

未註冊嘅用戶放呢個標籤響篇文嗰陣係唔能夠完成刪文提名嘅，應該要留低詳細嘅刪因響Talk:1881。如果個提名未完成同埋響討論頁度無留言嘅話，噉呢個標籤就可以拎走。
想搵第二個意思嘅話，請睇1881 (搞清楚)。
1881係1880同1882之間嘅自然數，亦係個合數。
雙飛

雙腳同時攻擊對手嘅凌空飛踢招式，常見喺娛樂做騷，鮮用於認真搏鬥。
雙腳先後攻擊對手嘅凌空飛踢招式，會攞嚟比試同表演。
某人同另外兩個人扑嘢；尤其用於叫雞或叫鴨等，「某人」話事嘅情況。

註解
第三項作動詞用時會講成起雙飛；第一、二項作名詞時，多數叫雙飛踢，有時叫雙飛腳。
555

未註冊嘅用戶放呢個標籤響篇文嗰陣係唔能夠完成刪文提名嘅，應該要留低詳細嘅刪因響Talk:555。如果個提名未完成同埋響討論頁度無留言嘅話，噉呢個標籤就可以拎走。
想搵第二個意思嘅話，請睇555 (搞清楚)。
555係554同556之間嘅自然數。
模範里

模範里（英文：Model Lane）係香港七姊妹一條馬路，由英皇道開始，另一邊係掘頭路。街名係嚟自模範邨。嗰度有港鐵鰂魚涌站其中一個出口。
寶馬山

寶馬山（英文：Braemar Hill）係香港北角一座山，海拔200米，座山位置約莫喺北角七姊妹南面。

歷史
1960年代開始，政府開發北角南面嘅山坡，發展成豪宅區同學校區，嗰一頭亦用咗「寶馬山」個名。而家日常生活講「寶馬山」，多數都係指嗰一個區域，好少指座山。

地理
有啲人會搞錯以為寶馬山區西南面近住寶馬山道盡頭嗰座山係「寶馬山」，但其實嗰座山叫紅香爐峰。
島

島（粵拼：dou2）指完全被海、河、湖等水體包圍嘅陸地。又有叫洲、嶼、山、星等等，字義相近，亦有分別，地域習用唔同。廣東話地名，多數用洲。如香港嘅長洲。受中國近代政權統一影響，有啲改以島為尾。學術上多稱島。
洲經佛教，引伸到大洲，畀大洋包圍。如今世界七大洲概念，歐洲、亞洲，由此而來。

名
洲名，受地域，起名族羣，洲形，時局，政治變更，而有所變化。

洲
甲骨文。州字。
洲最初寫州，甲骨文已有，水中地咁解。古文明，由耕田發展出來，養起眾多人，多數江邊水邊，州就係川中地嘅形態，水中可居嘅地方。之後州字加義，轉為地域分野。於是另造新字洲，以示原意。
洲做地名，廣東有好多，如電白有竹洲。上下川附近有漭洲。珠海有香洲。零丁洋有三板洲。香港有坪洲、長洲、昂船洲、菓洲。廣州黃埔原有章洲。大鵬灣專洲。福建泉州，有湄洲。
佛教講世界，有四洲，浮喺水上，即四大洲。翻譯西洋世界分野，如亞洲歐洲，亦參攷佛教概念而來。

字
《說文》
州。水中可居曰州。周遶其旁，从重川。昔堯遭洪水，民居水中高土，故曰九州。《詩》曰：在河之州。一曰：州，疇也。各疇其土而生之。

島
島，原寫㠀，上鳥下山，島指海中住得嘅山。有異寫嶋。現今外國名多繙為島。

字
《說文》
㠀。海中往往有山可依止曰㠀。从山，鳥聲。讀若《詩》曰：蔦與女蘿。

嶼
嶼，意思同島一樣。但通常指細啲。福建話常用，如鼓浪嶼、糖嶼，廣東話少用。香港有大嶼山，但嶼字可能另一啲字訛變。

字
《說文》
嶼。㠀也。从山，與聲。

山
山，海水之州都係山，中國古輿圖常見。廣東有零丁山、萬山、七星山。福州有馬祖山。浙江臺灣，以及東海，多叫山，如舟山。

星
星，通常幾個洲為一組，如「七星」、「九星」等。

簪或針
簪或針，好細嘅洲，細到石咁，如大星簪。

沙
沙，水上浮出來嘅沙洲，多數喺江口。如萬頃沙。亦有南海大洋中積沙地。

礁
礁，水面見到嘅石，沉低過水面，就係暗礁，福建嗰面常用，如將軍礁。現今學術亦用，如珊瑚礁。

其他
近代學術跟日本，通稱島為多，按西洋意思，繙有羣島、列島。另有火山島，人工島。
七美嶼

七美嶼係澎湖列島一個島，面積約莫6.99平方公里，由中華民國臺灣省澎湖縣七美鄉管。
澎湖縣

澎湖縣係中華民國臺灣一縣，縣城馬公市。

區劃人口
澎湖縣政區劃
民國三十四年（1945年）臺灣脫離日本統治，澎湖廳改制為澎湖縣，縣治設於馬公鎮，共轄有2縣轄區6鄉鎮，民國三十九年（1950年）廢縣轄區由縣直轄鄉鎮。民國七十年（1981年）馬公鎮升格為縣轄市，全縣轄有1市（馬公市）、5鄉（湖西鄉、白沙鄉、西嶼鄉、望安鄉、七美鄉），共有6個鄉市。
歷史人口年份人口±%1960	96,986—    1966	112,852+16.4%1970	119,153+5.6%1975	114,700−3.7%1980	107,043−6.7%1985 	102,282−4.4%1990 	95,932−6.2%1995 	90,937−5.2%2000 	89,496−1.6%2005 	91,785+2.6%2010 	96,918+5.6%2015 	102,304+5.6%來源: 〈縣市人口按性別及五齡組〉。內政部戶政司。〈內政部統計月報-縣市現住人口〉。內政部。原著喺2014-10-26歸檔。
以下資料係2019年4月嘅資料
反器材步槍

反器材步槍係反輕型裝甲車、雷達、UAV及人員嘅步槍，著名嘅反器材步槍有巴雷特M82A1步槍。
鴻運喜當頭

《鴻運喜當頭》（粵拼：hung4 wan6 hei2 dong1 tau4，英文：As Luck Will Have It）係1955年一齣港產黑白粵語喜劇，由唐滌生原著改編，胡鵬導演，任劍輝、白雪仙、鳳凰女、梁醒波、鄭惠森主演。片入面唐滌生嘅曲詞通俗抵死，可見佢好清楚一般小市民嘅心態，絕對唔離地。

情節
故事係程夢芸為咗應酬佢二叔，搵租客柳雯懷扮係佢老婆，令到雯懷個爛睹老公謝玉堂誤會。夢芸契妹白玉珍以為夢芸真係結咗婚，於是登報徵婚，玉堂為生計走去應徵又竟然當選，玉堂喺程家遇到雯懷，搞出連番笑話。
是日本人遊關西

《是日本人遊關西》（Thats What We Do In Kansai），係香港now TV製作嘅旅遊節目。關西，雖然係香港人嘅旅遊熱點，但係大多人嘅行程都離唔開大阪道頓崛、京都祇園等。呢過節目就嘗試打破呢過刻板印象，由NowTV/ViuTV嘅藝人陳子豐，配搭日本搞笑組合「木哥杏子」（Mukoangie），一齊探索京阪神以外嘅關西。節目有兩輯，第一輯總共有4集，第二輯就有10集，叫做《是日本人遊關西2 - 東瀛地膽自由行》（That's What We Do In Kansai 2），增加咗另一位NowTV/ViuTV嘅藝人黃奕晨。

播出時間
第一輯2014年10月15號，逢星期一晚10點30分，喺now 101台播出。2016年12月24號至31號，逢星期六12點30分至下午1點30分，每次兩集，喺ViuTV重播。第二輯2015年喺now 101台播出，2017年4月7號至6月16號，逢星期五12點30分至下午1點喺ViuTV重播（4月14號暫停播映）。
向雪懷

向雪懷（粵拼：hoeng3 syut3 waai4；英文：Jolland Chan Kim Wo；1958年1月10號—），原名陳劍和，係香港粵語流行曲填詞人。佢做過香港作曲家及作詞家協會理事（1988年至2000年）、香港音樂出版人協會理事（1998年至2000年）同埋香港作曲家及作詞家協會副主席（2001年至2004年）。佢依家係全球華語金曲獎有限公司董事長、國際華語音樂聯盟主席（2008年至依家）同粵港澳大灣區音樂藝術聯盟聯席主席。

筆名由來
喺1970年代中期，佢透過學校聯校旅行活動而識嘅初戀女朋友阿雪忽然疏遠讀緊中四嘅向雪懷，佢走到佢喺深水埗汝州街住所樓下由日頭到夜深淋雨等緊，望住窗門，但都係冇勇氣敲門。因為後嚟知道佢被老豆老母迫嫁去美國去畀喺大陸嘅兄弟可以申請出國。佢之後就用咗筆名「向雪懷」將第一次試到愛情嘅經歷寫做〈雨絲‧情愁〉，表達嚮往對阿雪嘅懷抱嘅意思，希望分手後有一日對方可以聽到佢嘅深情。呢個筆名由佢讀中學嗰陣已經用緊，有唔少填過嘅歌名被電影導演用咗做電影名，例如「午夜麗人」。

家庭生活
向雪懷結咗婚，老婆係佢中學同學嘅小學同學。佢哋結婚後有一個仔。
景福街休憩處

景福街休憩處（King Fuk Street Sitting-out Area）係香港一公園同遊樂場，喺黃大仙區新蒲崗景福街、崇齡街寧遠街之間，越秀廣場邊，。設施有長者健身樂園、寵物共享公園，以及公園座椅、狗糞收集箱。公園全日開放。歸康樂及文化事務署管。
金鳳街休憩處

金鳳街休憩處（Kam Fung Street Sitting-out Area）係香港一公園同遊樂場，喺黃大仙區金鳳街，亦近雙鳳街、銀鳳街同環鳳街，設施有寵物共享公園、長者健身園地，以及陰棚、公園座椅、狗糞收集箱。公園全日開放。歸康樂及文化事務署管。